2003/896/EY: Komission päätös, tehty 19 päivänä joulukuuta 2003, jäsenvaltioiden mahdollisuudesta pidentää uusien tehoaineiden tiaklopridi, tiametoksaami, kinoksifeeni, flatsasulfuroni, Spodoptera exigua -monisärmiövirus, spinosadi, Giocladium catenulatum, Pseudomonas chlororaphis ja indoksakarbi väliaikaisia lupia (ETA:n kannalta merkityksellinen teksti) (tiedoksiannettu numerolla K(2003) 4851)



Virallinen lehti nro L 333 , 20/12/2003 s. 0094 - 0095



Komission päätös, tehty 19 päivänä joulukuuta 2003, jäsenvaltioiden mahdollisuudesta pidentää uusien tehoaineiden tiaklopridi, tiametoksaami, kinoksifeeni, flatsasulfuroni, Spodoptera exigua -monisärmiövirus, spinosadi, Giocladium catenulatum, Pseudomonas chlororaphis ja indoksakarbi väliaikaisia lupia (tiedoksiannettu numerolla K(2003) 4851) (ETA:n kannalta merkityksellinen teksti) (2003/896/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 2003/84/EY(2), ja erityisesti sen 8 artiklan 1 kohdan neljännen alakohdan, sekä katsoo seuraavaa: (1) Direktiivin 91/414/ETY 6 artiklan 2 kohdan mukaisesti Yhdistynyt kuningaskunta vastaanotti syyskuussa 1998 Bayer AG:ltä (nykyinen Bayer CropScience) hakemuksen tiaklopridi-nimisen tehoaineen sisällyttämisestä direktiivin 91/414/ETY liitteeseen I. Komission päätöksellä 2000/181/EY(3) vahvistettiin, että asiakirja-aineisto oli täydellinen ja että sen voitiin periaatteessa katsoa täyttävän direktiivin liitteissä II ja III säädetyt tietovaatimukset. (2) Espanjan viranomaiset vastaanottivat tiametoksaamia koskevan vastaavanlaisen hakemuksen Novartis Crop Protection AG:ltä (nykyinen Bayer CropScience) maaliskuussa 1999. Tämä asiakirja-aineisto todettiin täydelliseksi päätöksellä 2000/181/EY. (3) Yhdistyneen kuningaskunnan viranomaiset vastaanottivat kinoksifeenia koskevan vastaavanlaisen hakemuksen Dow Elanco Europelta (nykyinen Dow AgroSciences) elokuussa 1995. Tämä asiakirja-aineisto todettiin täydelliseksi komission päätöksellä 96/457/EY(4). (4) Espanjan viranomaiset vastaanottivat flatsasulfuronia koskevan vastaavanlaisen hakemuksen ISK Biosciences Europe SA:lta joulukuussa 1996. Tämä asiakirja-aineisto todettiin täydelliseksi komission päätöksellä 97/865/EY(5). (5) Alankomaiden viranomaiset vastaanottivat Spodoptera exigua -monisärmiövirusta koskevan vastaavanlaisen hakemuksen Biosys-yritykseltä heinäkuussa 1996. Tämä asiakirja-aineisto todettiin täydelliseksi komission päätöksellä 97/865/EY. (6) Alankomaiden viranomaiset vastaanottivat spinosadia koskevan vastaavanlaisen hakemuksen Dow AgroSciences -yritykseltä heinäkuussa 1999. Tämä asiakirja-aineisto todettiin täydelliseksi komission päätöksellä 2000/210/EY(6). (7) Suomen viranomaiset vastaanottivat Gliocladium catenulatumia koskevan vastaavanlaisen hakemuksen Kemira Agro Oy:ltä toukokuussa 1998. Tämä asiakirja-aineisto todettiin täydelliseksi komission päätöksellä 1999/392/EY(7). (8) Ruotsin viranomaiset vastaanottivat Pseudomonas chlororaphisia koskevan vastaavanlaisen hakemuksen Bio Agri AB:ltä joulukuussa 1994. Tämä asiakirja-aineisto todettiin täydelliseksi komission päätöksellä 97/248/EY(8). (9) Alankomaiden viranomaiset vastaanottivat indoksakarbia koskevan vastaavanlaisen hakemuksen Du Pont de Nemours France SA:lta lokakuussa 1997. Tämä asiakirja-aineisto todettiin täydelliseksi päätöksellä 98/398/EY(9). (10) Asiakirja-aineistojen täydellisyyden varmistaminen oli tarpeen, jotta niitä voitaisiin tarkastella yksityiskohtaisesti ja jotta jäsenvaltioilla olisi mahdollisuus myöntää asianomaisia tehoaineita sisältäville kasvinsuojeluaineille väliaikainen lupa enintään kolmeksi vuodeksi siten, että direktiivin 91/414/ETY 8 artiklan 1 kohdassa säädettyjä edellytyksiä noudatetaan, erityisesti edellytystä tehdä yksityiskohtainen arviointi tehoaineesta ja kasvinsuojeluaineesta direktiivin vaatimusten mukaisesti. (11) Näiden tehoaineiden vaikutukset ihmisten terveyteen ja ympäristöön on arvioitu direktiivin 91/414/ETY 6 artiklan 2 ja 4 kohdan mukaisesti kunkin hakijan ehdottamien käyttötarkoitusten osalta. Esittelevät jäsenvaltiot toimittivat komissiolle tehoaineita koskevien arviointikertomusten luonnokset 29 päivänä marraskuuta 2000 (tiaklopridi), 20 päivänä tammikuuta 2002 (tiametoksaami), 11 päivänä lokakuuta 1996 (kinoksifeeni), 1 päivänä elokuuta 1999 (flatsasulfuroni), 19 päivänä marraskuuta 1999 (Spodoptera exigua -monisärmiövirus), 1 päivänä helmikuuta 2001 (spinosadi), 16 päivänä toukokuuta 2001 (Gliocladium catenulatum), 7 päivänä huhtikuuta 1998 (Pseudomonas chlororaphis) ja 7 päivänä helmikuuta 2000 (indoksakarbi). (12) Asiakirja-aineistojen tarkastelua on jatkettu sen jälkeen, kun esittelevät jäsenvaltiot ovat toimittaneet arviointikertomusten luonnokset, eikä tarkastelua ole mahdollista saada päätökseen direktiivissä 91/414/ETY säädetyssä määräajassa. (13) Koska arvioinnissa ei toistaiseksi ole ilmennyt välittömiä huolenaiheita, jäsenvaltioille olisi annettava mahdollisuus pidentää näitä tehoaineita sisältäville kasvinsuojeluaineille myönnettyjä väliaikaisia lupia 24 kuukauden ajan direktiivin 91/414/ETY 8 artiklan mukaisesti, jotta asiakirjojen tutkimista voidaan jatkaa. Arviointi- ja päätöksentekoprosessi, joka liittyy kunkin tehoaineen mahdollista sisällyttämistä liitteeseen I koskevan päätöksen tekemiseen, on tarkoitus saada päätökseen 24 kuukauden kuluessa. (14) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Jäsenvaltiot voivat pidentää tiaklopridia, tiametoksaamia, kinoksifeenia, flatsasulfuronia, Spodoptera exigua -monisärmiövirusta, spinosadia, Giocladium catenulatumia, Pseudomonas chlororaphisia tai indoksakarbia sisältäville kasvinsuojeluaineille jo myönnettyjä väliaikaisia lupia enintään 24 kuukauden pituiseksi ajaksi tämän päätöksen tekopäivästä. 2 artikla Tämä päätös on osoitettu kaikille jäsenvaltioille. Tehty Brysselissä 19 päivänä joulukuuta 2003. Komission puolesta David Byrne Komission jäsen (1) EYVL L 230, 19.8.1991, s. 1. (2) EUVL L 247, 30.9.2003, s. 20. (3) EYVL L 57, 2.3.2000, s. 35. (4) EYVL L 189, 30.7.1996, s. 112. (5) EYVL L 351, 23.12.1997, s. 67. (6) EYVL L 64, 11.3.2000, s. 24. (7) EYVL L 148, 15.6.1999, s. 44. (8) EYVL L 98, 15.4.1997, s. 15. (9) EYVL L 176, 20.6.1998, s. 34.